ട്വിറ്ററിന് പണി ട്വിറ്ററിലൂടെ, അക്കൗണ്ട് പൂട്ടിയിട്ടും വിടാതെ പിന്തുടര്ന്ന് രാഹുല്, പ്രതികരണം ഇങ്ങനെ ന്യൂഡല്ഹി: തന്റെ ട്വിറ്റര് അക്കൗണ്ട് പൂട്ടിയിട്ടും സോഷ്യല് മീഡിയയില് കേന്ദ്രസര്ക്കാരിനെ വിടാതെ പിന്തുടര്ന്ന് കോണ്ഗ്രസ് നേതാവ് രാഹുല് ഗാന്ധി. മറ്റ് സോഷ്യല് മീഡിയ പ്ലാറ്റ് ഫോമുകള് വഴി തന്റെ നിലപാടുകള് വ്യക്തമാക്കുകയാണ് അദ്ദേഹം. അതേസമയം, രാഹുലിന് പിന്നാലെ കോണ്ഗ്രസ് പാര്ട്ടിയുടെയും നേതാക്കളുടെയും അക്കൗണ്ട് കൂട്ടത്തോടെ ലോക്ക് ചെയ്ത ട്വിറ്റര് നടപടിയെ ട്വിറ്ററിലൂടെ ചോദ്യം ചെയ്ത് കോണ്ഗ്രസ് ജനറല് സെക്രട്ടറി പ്രിയങ്ക ഗാന്ധിയും രംഗത്തെത്തി. തന്റെ അക്കൗണ്ട് പൂട്ടിയ നടപടിയില് ഇന്സ്റ്റഗ്രാമിലൂടെ രാഹുല് പ്രതികരണം രേഖപ്പെടുത്തി. ഒരാളോട് കരുണയും സഹതാപവും കാണിക്കുന്നത് കുറ്റകരമാണെങ്കില്, ഞാന് കുറ്റക്കാരനാണ്. ബലാത്സംഗത്തിന്റെയും കൊലപാതകത്തിന്റെയും ഇരയ്ക്കുവേണ്ടി പോരാടുന്നത് ഒരു കുറ്റമാണെങ്കില് ഞാന് കുറ്റക്കാരനാണ്. അവര്ക്ക് ഞങ്ങളെ ഒരു പ്ലാറ്റ്ഫോമില് പൂട്ടാന് കഴിയും, പക്ഷേ ആളുകള്ക്ക് വേണ്ടി ഞങ്ങളുടെ ശബ്ദം നിര്ത്താന് അവര്ക്ക് കഴിയില്ല. കരുണയും സ്നേഹവും നീതിയും ഒരു ആഗോള സന്ദേശമാണ്, 130 കോടി ഇന്ത്യക്കാര് മൗനം പാലിക്കില്ല. ഭയപ്പെടേണ്ട, സത്യമേവ് ജയതേ എന്നും അദ്ദേഹം ഇന്സ്റ്റഗ്രാമില് കുറിച്ചു. അതേസമയം അക്കൗണ്ട് പൂട്ടിയ ട്വിറ്റര് നടപടിക്കെതിരെ ട്വിറ്ററിലൂടെ തന്നെ പ്രിയങ്കഗാന്ധി രംഗത്തെത്തി. കോണ്ഗ്രസ് നേതാക്കളുടെ അക്കൗണ്ടുകള് താല്ക്കാലികമായി നിര്ത്തിവയ്ക്കാന് ട്വിറ്റര് സ്വന്തം നയമാണോ പിന്തുടരുന്നത്, അതോ മോദി സര്ക്കാരിന്റെയോ? നമ്മുടെ നേതാക്കള് ട്വിറ്ററില് പങ്കുവെച്ച അതേ ഫോട്ടോ ട്വീറ്റ് ചെയ്ത എസ്.സി കമ്മീഷന്റെ അക്കൗണ്ടുകള് എന്തുകൊണ്ട് ലോക്ക് ചെയ്തില്ല. കോണ്ഗ്രസ് നേതാക്കളുടെ അക്കൗണ്ടുകള് കൂട്ടത്തോടെ ലോക്ക് ചെയ്യുന്നതിലൂടെ, ഇന്ത്യയില് ജനാധിപത്യത്തെ തകര്ക്കുന്ന ബി.ജെ.പി സര്ക്കാരുമായി ട്വിറ്റര് പരസ്യമായി ഒത്തുകളിക്കുകയാണെന്നും പ്രിയങ്ക അഭിപ്രായപ്പെട്ടു. ഡല്ഹിയില് കൂട്ടബലാത്സംഗത്തിന് ഇരയായി കൊല്ലപ്പെട്ട ബാലികയുടെ കുടുംബത്തെ കാണാനെത്തിയ രാഹുല് ആ ചിത്രം ട്വീറ്ററില് പങ്കുവെച്ചതിനു പിന്നാലെയാണ് ട്വിറ്റര് അകൗണ്ടുകള്ക്ക് പൂട്ട് വീണത്. രാഹുലിന്റെ ട്വീറ്റ് പങ്കുവെച്ച കോണ്ഗ്രസ് ഔദ്യോഗിക അക്കൗണ്ടിനും പാര്ട്ടി ജനറല് സെക്രട്ടറി കെ.സി. വേണുഗോപാല്, നേതാക്കളായ രണ്ദീപ് സുര്ജേവാല, അജയ് മക്കന്, സുഷ്മിത ദേവ്, മാണിക്കം ടാഗോര് എന്നിവരുടെ അക്കൗണ്ടിനും എതിരെ ട്വിറ്റര് നടപടിയെടുത്തിരുന്നു. പോക്സോ നിയമത്തിന്റെ ലംഘനമാണ് നടന്നതെന്നും രാഹുലിനും ട്വിറ്ററിനും എതിരെ നടപടി വേണമെന്നും ആവശ്യപ്പെട്ടുള്ള ഹര്ജി ഇന്നലെ ഡല്ഹി ഹൈക്കോടതി പരിഗണിച്ചിരുന്നു. തുടര്ന്ന് അക്കൗണ്ട് ലോക്ക് ചെയ്തതായി ട്വിറ്റര് ഹൈക്കോടതിയെ അറിയിച്ചു. ഈ കേസ് രണ്ടാഴ്ചത്തേക്ക് ഹൈക്കോടതി മാറ്റിവച്ചിരിക്കുകയാണ്.